**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 7/2010 Z. z. o ochrane pred povodňami v znení neskorších predpisov bol vypracovaný na základe posledných skúseností z povodní z júna 2013.

V súčasnosti platné znenie zákona o ochrane pred povodňami nezaraďuje postreky proti kalamitnému výskytu komárov medzi povodňové záchranné práce. To znamená, že pri kalamitnom výskyte komárov po povodniach, vykonané postreky musí samospráva hradiť výlučne z vlastných zdrojov na čo vo väčšine prípadov nemá.

Predložením tohto návrhu sa navráti stav, kedy medzi povodňové záchranné práce bol zaradený aj tento postrek, čím bude odbremenená dotknutá samospráva od vynaloženia niekedy veľmi veľkých finančných prostriedkov. Týmto návrhom sa vytvoria podmienky na čiastočné zmiernenie nepriaznivej situácie občanov pri odstraňovaní následkov povodní.

Navrhovaná novela nemá žiadny vplyv na podnikateľské prostredie

Vplyv návrhu na rozpočet verejnej správy nie je žiadny.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi ako aj s medzinárodnými zmluvami, ktorými je Slovenská republika viazaná, ako aj právom Európskej únie.

**B. Osobitná časť**

**K Čl. I**

Vložením nového písmena h) v odseku 3 §18 sa opätovne zaraďuje postrek proti kalamitnému výskytu komárov medzi povodňové záchranné práce. Týmto sa navráti stav, kedy medzi povodňové záchranné práce bol zaradený aj tento postrek, čím bude odbremenená dotknutá samospráva od vynaloženia niekedy veľmi veľkých finančných prostriedkov.

**K Čl. II**

Navrhuje sa účinnosť zákona na 1. marca 2014.